Esposizione Universale di Roma, kort EUR of Eur [ɛ:ur], Afrikaans: Wêreldtentoonstelling te Rome, is die naam van 'n nuwe stadskwartier wat tydens die fascistiese bewind in Italië vanaf 1938 in die suide van die hoofstad Rome ontstaan het. Hier sou volgens die plan van Italië se destydse leier of duce Benito Mussolini die wêreldtentoonstelling van 1942 as 'n «Olimpiade van Beskawings» (Olimpiade delle Civiltà) gehou word - onder meer om Italië se vooruitgang onder 'n fascistiese regering aan die wêreld te wys. Amptelik is na die projek verwys as E42 (Esposizione 1942). Die wêreldtentoonstelling, wat oorspronklik in 1941 gehou sou word (maar uiteindelik weens Italië se toetreding tot die Tweede Wêreldoorlog gekanselleer is), is volgens Mussolini se wens na die volgende jaar verskuif om saam te val met die 20-jaarfees van sy fascistiese bewind. EUR het daarnaas deel uitgemaak van die fascistiese stadsbeplanning vir Rome waarvolgens die beboude stadsgebied in suidwestelike rigting en kuswaarts uitgebrei sou word, waarby EUR as nuwe moderne middestad sou dien. Hierdie planne is nooit verwesenlik nie, en so het ook talle projekte in EUR onvoltooi gebly.